
Text rozhodnutia
Súd: Krajský súd Bratislava Spisová značka: 1S/276/2013 Identifikačné číslo súdneho spisu: 1013202061 Dátum vydania rozhodnutia: 03. 12. 2013 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2013:1013202061.2 Uznesenie Krajský súd v Bratislave v právnej veci žalobcu: IUSA - Dúbravčice, s.r.o., Mraziarenská 6, Bratislava, IČO: 44 299 273, právne zastúpený advokátom: JUDr. Ján Benčura, Záhradnícka 41, Bratislava proti žalovanému: Okresný úrad Bratislava, odbor výstavby a bytovej politiky, Lamačská cesta 8, Bratislava, o návrhu na odklad vykonateľnosti, takto r o z h o d o l : Krajský súd v Bratislave odkladá vykonateľnosť rozhodnutia Okresného úradu Bratislava č. OU-BA- OVBP2-2013/739-KOL zo dňa 11.11.2013 v spojení s rozhodnutím Mestskej časti Bratislava - Dúbravka č. SU-6068/2993/2013/G-8/Ma zo dňa 29.4.2013 až do právoplatného rozhodnutia súdu vo veci samej. o d ô v o d n e n i e : Žalobca sa žalobou doručenou tunajšiemu súdu dňa 22.11.2013 domáhal preskúmania zákonnosti rozhodnutia žalovaného č. OU-BA-OVBP2-2013/739-KOL zo dňa 11.11.2013 v spojení s prvostupňovým rozhodnutím Mestskej časti Bratislava - Dúbravka č. SU-6068/2993/2013/G-8/Ma zo dňa 29.4.2013. Žalobca zároveň požiadal súd o odklad vykonateľnosti oboch rozhodnutí správneho orgánu. Ako dôvod tejto žiadosti uviedol, že vydaním stavebného povolenia s nadobudnutím právoplatnosti, nastáva právny stav, kedy stavebník môže začať s výstavbou polyfunkčného obytného súboru, v dôsledku čoho nastane stav, ktorý bude nezvratný, čím môže vzniknúť žalobcovi závažná ujma. Podľa § 250c veta druhá OSP, na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd v súlade s citovaným zákonným ustanovením rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

